«Peame oluliseks, et Postimehe portaalis valitseks terve kommenteerimiskliima, et poleks anonüümset sõimu ja inimestele ei tehtaks haiget,» põhjendas muudatust Postimehe peatoimetaja Merit Kopli.

Tema sõnul on piinlik, kui Postimehe ajakirjanikke, kaasautoreid ja uudistetegelasi kommentaariumis solvatakse ning külvatakse viha ja laimu.

«Oleme oma kommentaariumi moderaatorite abil oluliselt puhastanud, aga sellest siiski ei piisa. Algaval aastal kavatseme ses osas järgmise jõulise sammu astuda, et Postimehes toimuvad debatid oleksid kvaliteetsed, et neid oleks hea lugeda ja neist oleks kasu,» ütles Kopli.